Charles Koch
Charles de Ganahl Koch (/koʊk/, KOHK; 1935-yil 1-noyabrda tugʻilgan) – amerikalik milliarder va tadbirkor. 2023-yil noyabr holatiga koʻra, Bloomberg milliarderlari indeksida 22-oʻrinni egalladi, uning boyligi 60 milliard dollarni tashkil qiladi. Koch 1967-yildan beri Koch Industries kompaniyasining egasi, raisi va bosh ijrochi direktori. Uning marhum akasi David Koch esa ijrochi vitse-prezident lavozimida ishlagan. Charles va David konglomeratning 42% ga egalik qilishgan. Aka-uka biznesni otasi Fred C. Kochdan meros qilib oldi, keyin biznesni kengaytirdi. Forbes maʼlumotlariga koʻra, Koch Industries AQShdagi daromad boʻyicha eng yirik xususiy kompaniya hisoblanadi. Koch shuningdek, insonparvarlik tadqiqotlari instituti, Kato instituti, Ayn Rend instituti va George Mason universiteti qoshidagi Merkatus markazini oʻz ichiga olgan bir qator libertar tahlil markazlarini qoʻllab-quvvatlaydi. Respublikachilar partiyasi va nomzodlarga, libertar guruhlarga va turli xayriya, madaniy muassasalarga homiylik bilan hissa qoʻshadi. U Vashingtonda joylashgan Kato institutiga asos solgan. Koch akasi bilan birgalikda atrof-muhit muhofazasi tahlil markazlarining homiysi boʻlgan. Koch oʻzining biznes falsafasi haqida toʻrtta kitob nashr etdi: „Market Based Management“ (Bozorga asoslangan boshqaruv, 2006), „The Science of Success“ (Muvaffaqiyat ilmi, 2007), „Good Profit“ (Yaxshi foyda, 2015), va „Believe in People“ (Odamlarga ishoning, 2020).